ଖୁବଶୀଘ୍ର ରିଲିଜ୍ ହେବ ଓଡ଼ିଆ ଚଳଚ୍ଚିତ୍ର 'ପାଟଣାଗଡ଼'; ପାର୍ସଲ ବୋମା ବିସ୍ଫୋରଣର କାହାଣୀ LocalWire-Odisha LocalWire\nଖୁବଶୀଘ୍ର ରିଲିଜ୍ ହେବ ଓଡ଼ିଆ ଚଳଚ୍ଚିତ୍ର 'ପାଟଣାଗଡ଼'; ପାର୍ସଲ ବୋମା ବିସ୍ଫୋରଣର କାହାଣୀ\nଭୁବନେଶ୍ୱର, ଜୁନ୍ ୨୧(ଲୋକାଲ ୱାୟାର): ପାଟଣାଗଡ଼ ପାର୍ସଲ୍ ବୋମା ବିସ୍ଫୋରଣକୁ ଆଧାର କରି ନିର୍ମିତ ଦ୍ୱିଭାଷୀ ଚଳଚ୍ଚିତ୍ର 'ପାଟଣାଗଡ଼' ଖୁବ୍ଶୀଘ୍ର ରିଲିଜ୍ ହେବ ବୋଲି ଗୁରୁବାର ସାମ୍ବାଦିକ ସମ୍ମିଳନୀରେ ସୂଚନା ଦେଇଛନ୍ତି ଏହାର ପ୍ରଯୋଜକ ଶ୍ରୀଧର ମାର୍ଥା ।\nହାଇକୋର୍ଟରେ ମାମଲାର ଅନ୍ତ ଘଟିବା ପରେ ଏବେ କେବଳ ରିଲିଜ୍ କୁ ଅପେକ୍ଷା । ମାତ୍ର ଏପର୍ଯ୍ୟନ୍ତ ତାରିଖ ଧାର୍ଯ୍ୟ ହୋଇନାହିଁ ।\nତେଲୁଗୁ ଏବଂ ଓଡ଼ିଆ ଭାଷାରେ ତିଆରି ହୋଇଥିବା ଏହି ଦ୍ୱିଭାଷୀ ଚଳଚ୍ଚିତ୍ରଟି ରେଞ୍ଜ ରୟାଲ ସିନେ ଲାବ ଦ୍ୱାରା ପ୍ରଯୋଜିତ ଏକ ବିଗ୍ ବଜେଟର ଚଳଚ୍ଚିତ୍ର । ଯେଉଁଥିରେ ୪ଟି ଇଣ୍ଡଷ୍ଟ୍ରିର କଳାକାର କାମ କରିଛନ୍ତି ।\nବଲିଉଡରୁ ଆରମ୍ଭ କରି ତେଲୁଗୁ, ମାଲୟାଲମ୍ ଏବଂ ଓଡ଼ିଶାର କଳାକାରମାନେ ଫିଲ୍ମରେ ଅଭିନୟ କରିଛନ୍ତି । ଏଥିରେ ଅତୁଲ କୁଲକର୍ଣ୍ଣୀ, ମନୋଜ ମିଶ୍ର, ତାନିକେଲା ଭରାନୀ, ୟଶପାଲ ଶର୍ମା, ପୁଷ୍ପା ପଣ୍ଡା, ଚିନ୍ମୟ ମିଶ୍ର, ଇଷା ସିଂ, ଅଙ୍କିତା ମହାରଣା ପ୍ରମୁଖ ମୁଖ୍ୟ ଭୂମିକାରେ ଅଭିନୟ କରିଛନ୍ତି ।\nଜାତୀୟ, ଅନ୍ତର୍ଜାତୀୟ ଖ୍ୟାତି ଅର୍ଜନ କରିଥିବା ଟେକ୍ନିସିଆନମାନେ ଫିଲ୍ମରେ କାର୍ଯ୍ୟ କରିଛନ୍ତି । ଫିଲ୍ମରେ ମୋଟ୍ ୫କୋଟି ଟଙ୍କା ଖର୍ଚ୍ଚ ହୋଇଛି । ଏହା ସମ୍ପୂର୍ଣ୍ଣ ଭାବରେ ଏକ ଭିନ୍ନ ଧରଣର ଫିଲ୍ମ ହେବ ବୋଲି ପ୍ରଯୋଜକ ଶ୍ରୀ ମାର୍ଥା କହିଛନ୍ତି ।\n'୧୦୨ନଟ୍ ଆଉଟ୍' ଫିଲ୍ମରେ ସଙ୍ଗୀତ ନିର୍ଦ୍ଦେଶନା ଦେଇଥିବା ଜର୍ଜ ଯୋଶେଫ୍ ସଙ୍ଗୀତ ନିର୍ଦ୍ଦେଶନା ଦେଇଥିଲାବେଳେ ଲୋକପିୟ ସଙ୍ଗୀତ ନିର୍ଦ୍ଦେଶକ ଆର୍.ପି. ପଟ୍ଟନାୟକ ଏକ ସମ୍ବଲପୁରୀ ଗୀତକୁ ସ୍ୱର ସଂଯୋଜନା କରିଛନ୍ତି ।\nତାପସ ନାୟକ ସାଉଣ୍ଡ୍ ମିକ୍ସଂ ଏବଂ ଏନ୍.ଜି. ରୋଶନ ମେକଅପ୍ ଦାୟିତ୍ୱରେ ଅଛନ୍ତି । ରାଜୀବ ନାୟର କଳା ନିର୍ଦ୍ଦେଶନା, ତେଲୁଗୁରେ ସଂଳାପ ଲେଖିଛନ୍ତି ରବି କେ ପୁନମ, ଓଡ଼ିଆରେ ସଂଳାପ ଲେଖିଛନ୍ତି ବି. ଚନ୍ଦନ କୁମାର ।\nକ୍ୟାମେରା ଦାୟିତ୍ୱରେ ରାମ ତୁଳସୀ ତୁଲାଇଛନ୍ତି । ସହ ପ୍ରଯୋଜନା ଭାର ସମ୍ଭାଳିଛନ୍ତି ମନୋଜ ମିଶ୍ର, ସୁନୀତା କ୍ରିଷ୍ଣନନ । କାହାଣୀ, ଚିତ୍ରନାଟ୍ୟ ଓ ନିର୍ଦ୍ଦେଶନା ଭାର ବହନ କରିଛନ୍ତି ପ୍ରଖ୍ୟାତ ନିର୍ଦ୍ଦେଶକ ରଜେଶ ଟଚରିଭର ।
